**Ministerul Dezvoltării Regionale, Administrației Publice și Fondurilor Europene**

**Programul Operaţional Infrastructură Mare 2014-2020**

**Axa prioritară** **4*. Protecția mediului prin măsuri de conservare a biodiversității, monitorizarea calității aerului şi decontaminare a siturilor poluate istoric***

**Obiectivul Specific 4.3. *Reducerea suprafețelor poluate istoric***

**GHIDUL SOLICITANTULUI**

CONDIȚII SPECIFICE DE ACCESARE A FONDURILOR

**DECONTAMINAREA SITURILOR POLUATE ISTORIC**

**- Proiecte noi -**

Cod apel: POIM/271/4/3/Reducerea suprafețelor poluate istoric – proiecte noi

**2017**

**CUPRINS**

[Capitolul 1. Informații despre apelul de proiecte 3](#_Toc496528734)

[1.1 Axa prioritară, prioritatea de investiții, obiectiv specific 3](#_Toc496528735)

[1.2 Tipul apelului de proiecte și perioada de depunere a propunerilor de proiecte 3](#_Toc496528736)

[1.3 Acțiunile sprijinite și activități 4](#_Toc496528737)

[1.3.1 Acțiunile finanțabile conform POIM 4](#_Toc496528738)

[1.3.2 Activități finanțabile în cadrul OS 4.3 4](#_Toc496528739)

[1.4 Tipuri de solicitanți 5](#_Toc496528740)

[1.5 Grup țintă 5](#_Toc496528741)

[1.6 Indicatori 5](#_Toc496528742)

[1.7 Alocarea stabilită pentru apelul de proiecte 6](#_Toc496528743)

[1.8 Valoarea minimă și maximă a proiectului, rata de cofinanțare 7](#_Toc496528744)

[1.8.1 Valoarea proiectelor 7](#_Toc496528745)

[1.8.2 Ratele de cofinanțare a proiectelor 7](#_Toc496528746)

[1.9 Ajutor de stat 7](#_Toc496528747)

[Capitolul 2. Reguli pentru acordarea finanțării 8](#_Toc496528748)

[2.1 Eligibilitatea solicitantului/partenerilor 8](#_Toc496528749)

[2.2 Eligibilitatea proiectului 9](#_Toc496528750)

[**Proiecte noi pentru decontaminarea şi ecologizarea siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane.** 9](#_Toc496528751)

[2.3 Eligibilitatea cheltuielilor 11](#_Toc496528752)

[Capitolul 3. Completarea cererii de finanțare 16](#_Toc496528753)

[3.1 Completarea fişei de proiect 17](#_Toc496528754)

[3.2 Înregistrarea solicitantului în sistem 18](#_Toc496528755)

[3.3 Completarea cererii de finanțare pentru proiecte de investiții noi 18](#_Toc496528756)

[3.3.1. Studiu de fezabilitate 19](#_Toc496528757)

[3.3.2 Analiza Cost Beneficiu 21](#_Toc496528758)

[3.3.2 Analiza Instituțională 21](#_Toc496528759)

[3.3.4 Evaluarea Impactului asupra Mediului (EIM) 22](#_Toc496528760)

[3.3.5 Declarația Autorității Competente responsabile cu Gestionarea Apelor 22](#_Toc496528761)

[3.3.7 Alte anexe la cererea de finanțare 23](#_Toc496528762)

[**3.4 Obiectivele proiectului** 23](#_Toc496528763)

[**3.5 Context și justificare** 24](#_Toc496528764)

[**3.6 Sustenabilitate** 24](#_Toc496528765)

[**3.7 Relevanță** 24](#_Toc496528766)

[**3.8 Riscuri** 25](#_Toc496528767)

[**3.9 Complementaritate** 25](#_Toc496528768)

[**3.10 Aplicarea principiilor orizontale** 25](#_Toc496528769)

[**3.11 Managementul de proiect** 26](#_Toc496528770)

[**3.12 Specializare inteligentă** 27](#_Toc496528771)

[**3.13 Elaborarea bugetului și categoriile de cheltuieli** 27](#_Toc496528772)

[Capitolul 4. Procesul de evaluare și selecție 29](#_Toc496528773)

[4.1 Descriere generală 29](#_Toc496528774)

[4.1.1 Verificarea administrativă și a eligibilității cererilor de finanțare 29](#_Toc496528775)

[4.1.2 Evaluarea cererilor de finanțare 30](#_Toc496528776)

[4.2 Depunerea și soluționarea contestațiilor 31](#_Toc496528777)

[Capitolul 5. Contractarea proiectelor 32](#_Toc496528778)

[ANEXE 34](#_Toc496528779)

# Capitolul 1. Informații despre apelul de proiecte

Prezentul ghid a fost elaborat de Autoritatea de Management pentru Programul Operaţional Infrastructură Mare (POIM) pentru solicitanții identificați ca eligibili prin program pentru obținerea de finanţare nerambursabilă pentru proiecte de investiţii şi de asistenţă tehnică de pregătire proiecte în cadrul Axei Prioritare 4 *Protecția mediului prin măsuri de conservare a biodiversității, monitorizarea calității aerului şi decontaminare a siturilor poluate istoric*, Obiectivul Specific (OS) *4.3 Reducerea suprafeţelor poluate istoric.*

În situația în care pe parcursul apelului de proiecte intervin modificări de natură a afecta regulile și condițiile de finanțare stabilite prin prezentul Ghid, inclusiv prelungirea termenului de depunere, AM POIM va aduce completări sau modificări ale conținutului acestuia, prin publicarea unei versiuni revizuite.

## Axa prioritară, prioritatea de investiții, obiectiv specific

**Axa Prioritară 4 Protecția mediului prin măsuri de conservare a biodiversității, monitorizarea calității aerului şi decontaminare a siturilor poluate istoric,** prin prioritatea de investiții *6e. Realizarea de acțiuni destinate îmbunătățirii mediului urban, revitalizării orașelor, regenerării și decontaminării terenurilor industriale dezafectate (inclusiv a zonelor de reconversie), reducerii poluării aerului și promovării măsurilor de reducere a zgomotului* și Obiectivul Specific 4.3 *Reducerea suprafeţelor poluate istoric* **vizează promovarea investițiilor care să contribuie la diminuarea riscului existent pentru sănătatea umană şi pentru mediu cauzat de activităţile industriale desfăşurate în trecut prin măsuri de decontaminare şi ecologizare a siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane.**

## Tipul apelului de proiecte și perioada de depunere a propunerilor de proiecte

Apelul de proiecte lansat prin prezentul ghid este apel de proiecte necompetitiv cu depunere continuă.

**Dată lansare apel proiecte: 11/12/2017**

**Solicitările se vor primi în perioada: 18/12/2017 – 01/07/2019.**

AM POIM poate prelungi termenul de depunere în funcție de solicitările primite, de rata de contractare a proiectelor, ritmul de implementare al acestora sau alte considerente.

Cererile de finanțare se vor depune prin aplicația electronică MySMIS 2014, cu toate anexele solicitate prin prezentul ghid.

Pentru etapa de pregătire a portofoliului de proiecte, cererile de finanțare vor fi depuse, într-un singur exemplar, pe CD/DVD, urmând ca transmiterea prin MySMIS 2014 să se realizeze conform indicațiilor de la Capitolul 3.

## Acțiunile sprijinite și activități

### 1.3.1 Acțiunile finanțabile conform POIM

Prin Obiectivul Specific 4.3. sunt vizate proiecte noi de investiții pentru decontaminarea şi ecologizarea siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane.

Acțiunile promovate pentru finanțare în cadrul prezentului apel aferent OS 4.3 vizează **implementarea unor măsuri de decontaminare şi ecologizare a unor situri contaminate şi abandonate** deţinute de autorităţile publice sau pentru care acestea au responsabilitate în procesul de decontaminare.

Prin proiectele promovate în cadrul acestui obiectiv specific se urmărește în principal obținerea următorului rezultat:

* *Număr de situri contaminate poluate istoric reduse.*

Proiectele vor cuprinde activităţi de decontaminare şi ecologizare a siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane. Investiţiile propuse spre finanţare se vor concentra pe diminuarea riscului existent pentru sănătatea umană şi pentru mediu cauzat de activităţile industriale desfăşurate în trecut şi instituirea de măsuri adecvate pentru atenuarea riscurilor identificate, astfel încît să se atingă riscul acceptabil.

Utilizarea infrastructurii verzi va fi considerată **o opțiune prioritară pentru acțiunile de decontaminare** (bio-decontaminarea siturilor poluate).

În cazul proiectelor pentru decontaminarea siturilor poluate istoric, se vor lua în considerare acele situri al căror poluator nu poate fi identificat, riscul asupra sănătăţii şi a ecosistemelor înconjurătoare, precum şi gradul de poluare, cu respectarea principiului poluatorul plăteşte care prevede necesitatea stabilirii unui cadru legislativ şi economic conform căruia costurile aferente daunelor aduse mediului şi remedierii acestora trebuie suportate de către cei care au cauzat poluarea

Localizarea acțiunilor este limitată la regiunile mai puțin dezvoltate și ca urmare finanţarea operaţiunilor se va face cu respectarea prevederilor Art. 70 din Regulamentul (UE) nr. 1303/2013 şi ale Ghidului CE privind eligibilitatea proiectelor în funcţie de locaţie.

### 1.3.2 Activități finanțabile în cadrul OS 4.3

Operațiunile ce urmează a fi dezvoltate în cadrul acestui obiectiv specific vor finanța următoarele activități orientative, fără a fi însă limitative:

**Proiecte noi de investiții pentru decontaminarea şi ecologizarea siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane**

*În cadrul acestor acțiuni pot fi finanțate activități de tipul celor descrise mai jos, cu titlu de exemplu:*

* *Activităţi specifice de reabilitare şi ecologizare a siturilor contaminate istoric (eliberare suprafaţă contaminată şi decontaminare a solului), cu accent pe bio-decontaminare;*

* *Remedierea amplasamentelor unor facilităţi, cum ar fi batale explorare și producție, amplasamente aferente rafinăriilor; activitățile constau în eliminarea/ reducerea contaminării (existentă în sol, apa subterană şi/sau apa de suprafaţă) de pe amplasamente, în scopul aducerii terenului la starea iniţială în conformitate cu prevederile legale în domeniul protecţiei mediului şi/sau cerinţele specifice privind pragurile concentraţiilor de poluanţi care trebuie atinse în urma decontaminării;*
* *Activităţi specifice de închidere/ecologizare/reabilitare/conservare a zonelor miniere, în vederea reabilitării şi ecologizării terenurilor contaminate, inclusiv eliminarea/depozitarea conformă a materialelor rezultate din implementarea acestor activităţi;*
* *Asistență din partea proiectantului pe perioada executării lucrărilor, conform Legii nr. 10/1999, cu modificările și completările ulterioare.*
* *Elaborare aplicație de finanțare, inclusiv documente suport (Studiu de Fezabilitate, Analiza Cost-Beneficiu, Analiza Instituțională, Evaluarea Impactului asupra Mediului etc);*
* *Elaborare documentație/documentații de atribuire pentru contractele de servicii, lucrări și furnizare echipamente;*

Activitățile enumerate mai sus **nu sunt limitative**. Orice alte activități similare care se încadrează în obiectivele și acțiunilor POIM aferente OS 4.3. pot fi incluse în proiecte, inclusiv auditul/studiul necesar pentru demonstrarea modului în care rezultatul programului a fost atins.

În cadrul proiectelor promovate vor fi finanţate de asemenea și activităţi cu caracter general:

* Management de proiect
* Informare şi publicitate

În scopul asigurării unei identități vizuale armonioase și pentru respectarea unitară a regulilor privind vizibilitatea, Beneficiarul va trebui să aplice cel puțin măsurile minime obligatorii din cadrul Manualului de Identitate Vizuală pentru Instrumente Structurale 2014-2020 (care poate fi accesat la adresa [www.fonduri-ue.ro/transparenta/comunicare](https://www.fonduri-ue.ro/exchweb/bin/redir.asp?URL=http://www.fonduri-ue.ro/transparenta/comunicare)). Activitățile de comunicare vor fi adaptate din punct de vedere al valorii, frecvenței și complexității, in funcție de specificitatea proiectului gestionat de beneficiar.

## Tipuri de solicitanți

Solicitanții eligibili în cadrul OS 4.3., pentru toate tipurile de acțiuni finanțate sunt **autorităţile publice sau alte instituții publice,** inclusiv structuri subordonate acestora, pentru situri contaminate istoric aflate în proprietate sau puse la dispoziţia acestora de către proprietar – printr-un act juridic - în vederea implementării proiectului.

## Grup țintă

Grupul țintă este reprezentat de populația ariei din zona de influența a proiectului.

## Indicatori

Pentru Obiectivul Strategic 4.3. Reducerea suprafeţelor poluate istoric au fost prevăzuți următorii indicatori de program, care sunt obligatorii la nivel de proiect:

| **ID** | **Indicatori la nivel de proiect** | **Unitate de măsură** |
| --- | --- | --- |
| CO22 | Reabilitarea solului: suprafața totală de sol reabilitat | hectare |
|  | *Alți indicatori fizici (suplimentari, de realizare) – se detaliază la nivelul fiecărui proiect* |  |

|  |  |  |
| --- | --- | --- |
|  | **Indicator de rezultat** |  |
| 2S41 | Situri contaminate istoric | Nr. |
| În descrierea proiectului se va preciza contribuția proiectului la indicatorul de rezultat, demonstrat prin includerea sitului în inventarul siturilor contaminate istoric | | |

**Atenție!**

Indicatorii pentru monitorizarea efectelor asupra mediului (Anexa 7) vor fi urmăriți în vederea raportării anuale a acestora, dacă este cazul.

**Definițiile indicatorilor și indicații privind cuantificarea acestora**

2S41 = arie geografică definită, arii de suprafață sau de adâncime, nedivizate, unde activitățile anterioare datei de 31.12.1989 au determinat prezența de substanțe chimice și biologice cu o concentrație care creează riscuri inacceptabile pentru sănătatea umană și pentru mediu, pentru situri, cât și pentru ariile învecinate

CO22= suprafața de sol reabilitată, ecologizată, decontaminată sau repusă în circuitul economic (excepție cele ne-eligibile – de ex. teren agricol sau pădure) sau pentru activitățile comunităților

## Alocarea stabilită pentru apelul de proiecte

Bugetul alocat apelului de proiecte este împărțit pe următoarele tipuri de acțiuni, după cum urmează:

| **Acțiune** | **Alocare netă POIM (euro)\*** | **Buget limită apel (euro)\*\*/ Buget limită contractare (euro)\*\*** |
| --- | --- | --- |
| *A. Proiecte noi de decontaminare a siturilor poluate* | 4.258.790 | 6.388.185 |

*Aceste alocări bugetare sunt indicative, AM POIM putând decide limitarea sau extinderea acestor sume în funcție de evoluția globală la nivelul axei prioritare. Totodată, alocările pe acțiuni pot fi modificate în funcție de solicitările primite și de necesitatea atingerii indicatorilor respectivi.*

*\* Alocare indicativă fără rezervă de performanță*

\*\**Bugetul limită al apelului prezintă nivelul maxim până la care AM POIM primește cereri de finanțare (cca. 150% din alocarea netă la nivel de POIM). Dacă acest nivel este atins înainte de 01/07/2019, apelul va fi suspendat și reluat ulterior în funcție de sumele disponibile în urma evaluării, contractării și/sau a unor realocări (inclsuiv rezerva de performanță). Bugetul limită de supracontractare este indicativ (cca. 50% din alocare)., AM POIM putând decide limitarea sau extinderea acestor sume în funcție de evoluția globală la nivelul întregii axei prioritare.*

## Valoarea minimă și maximă a proiectului, rata de cofinanțare

### 1.8.1 Valoarea proiectelor

Prin program sau ghidul solicitantului se propun valori maxime ale proiectelor. **Proiectele aferente acestui apel sunt proiecte non-majore** (însemnând faptul că valoarea costurilor totale eligibile nu depășește 50 milioane euro, prag peste care proiectele sunt considerate proiecte majore, în conformitate cu art. 100, Regulamentul UE nr. 1303/2013).

### 1.8.2 Ratele de cofinanțare a proiectelor

Pentru proiectele finanţate prin OS 4.3, sursele de finanțare se asigură după cum urmează:

Pentru beneficiari instituții centrale, finanțate de la bugetul de stat:

* **85% Fondul European de Dezvoltare Regională, 15% contribuția beneficiarului (buget de stat)**

|  |  |
| --- | --- |
| Valoarea maximă a finanţării acordate pentru costurile totale eligibile (necesar de finanțare) | 85% (FEDR) |
| Contribuţia eligibilă minimă a beneficiarului (buget de stat) | 15% (buget de stat) |

Pentru beneficiari autorități publice locale / instituții subordonate acestora, finanțate de la bugetul de local:

* **85% Fondul European de Dezvoltare Regională, 13% buget de stat şi 2% buget local**

|  |  |
| --- | --- |
| Valoarea maximă a finanţării acordate pentru costurile totale eligibile (necesar de finanțare) | 98% (85% FC+ 13% buget de stat) |
| Contribuţia eligibilă minimă a beneficiarului (prin contribuția autorităților locale) | 2% |

## 1.9 Ajutor de stat

Ca regulă generală, investițiile privind reabilitarea siturilor contaminate intră sub incidența articolului 45 din Regulamentul nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat. Investițiile trebuie să aibă drept rezultat repararea daunelor aduse mediului, inclusiv a daunelor aduse calității solului sau a apelor de suprafață ori subterane.

Cu toate acestea, prin prezentul ghid se finanțează proiecte care nu intră sub incidența ajutorului de stat. Având în vedere că **beneficiarii finanțării sunt autorităţi publice / alte organisme publice, inclusiv structuri subordonate acestora,** pentru situri contaminate istoric aflate în proprietate sau puse la dispoziţia acestora de către proprietar în vederea implementării proiectului, **sprijinul acordat pentru decontaminare nu reprezintă ajutor de stat,** dacă sunt îndeplinire următoarele condiții cumulative:

* ***Nu poate fi identificată persoana fizică sau juridică răspunzătoare pentru daunele aduse mediului*** în temeiul legislației aplicabile în fiecare stat membru, fără a se aduce atingere normelor Uniunii în acest domeniu — în special Directivei 2004/35/CE a Parlamentului European și a Consiliului din 21 aprilie 2004 privind răspunderea pentru mediul înconjurător în legătură cu prevenirea și repararea daunelor aduse mediului (2), astfel cum a fost modificată prin Directiva 2006/21/CE a Parlamentului European și a Consiliului din 15 martie 2006 privind gestionarea deșeurilor din industriile extractive (3), Directivei 2009/31/CE a Parlamentului European și a Consiliului din 23 aprilie 2009 privind stocarea geologică a dioxidului de carbon și de modificare a Directivei 85/337/CEE a Consiliului, precum și a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE ale Parlamentului European și ale Consiliului și a Regulamentului (CE) nr. 1013/2006 (4) și Directivei 2013/30/UE a Parlamentului European și a Consiliului din 12 iunie 2013 privind siguranța operațiunilor petroliere și gaziere offshore și de modificare a Directivei 2004/35/CE (5) — ***respectiva persoană trebuie să finanțeze reabilitarea în conformitate cu principiul „poluatorul plătește”, în această situație neacordându-se sprijin financiar.***
* ***În cazul în care persoana responsabilă în temeiul legislației aplicabile nu este identificată sau nu poate suporta costurile***, persoana responsabilă cu lucrările de reabilitare sau de decontaminare poate primi sprijin financiar conform prezentului ghid al solicitantului. Pentru a stabili dacă persoana identificată poate suporta costurile acestea trebuie să fie în stadiu de faliment, insolvența nefiind suficientă pentru respectarea principiului poluatorul plătește.
* ***Terenul supus procesului de decontaminare se află în proprietate publică. În caz contrar, se demonstrează că obligația decontaminării revine statului / unei autorități publice.***

**Costurile eligibile sunt costurile suportate pentru lucrările de reabilitare minus creșterea valorii terenului.**

Evaluările privind creșterea valorii terenului care rezultă din reabilitare trebuie să fie efectuate de către un expert independent.

Beneficiarul va prezenta o analiză asupra modului în care este îndeplinit poluatorul plătește, conform elementelor prezentate mai sus, precum și descrierea modului în care terenul va fi utilizat ulterior, respectiv doar pentru interes public (de către autoritățile publice) sau prin concesionare / licitarea utilizării, în vederea obținerii celui mai bun preț pentru utilizarea sa.

# Capitolul 2. Reguli pentru acordarea finanțării

## 2.1 Eligibilitatea solicitantului/partenerilor

Solicitanții eligibili în cadrul OS 4.3., pentru toate tipurile de acțiuni finanțate sunt **autorităţile publice sau alte organisme publice**, inclusiv structuri subordonate acestora, pentru situri contaminate istoric aflate în proprietate sau puse la dispoziţia acestora de către proprietar în vederea implementării proiectului.

**Solicitantul trebuie să îndeplinească următoarele condiții de natură instituţională, legală şi financiară:**

1. Solicitantul se încadrează în categoria beneficiarilor eligibili conform Programului Operațional Infrastructură Mare, în funcție de acțiunile finanțabile și de tipurile de proiecte, respectiv este autoritatea publică sau alt organism public, inclusiv structuri subordonate unui organism public
2. Solicitantul nu se încadrează într-una din situaţiile de mai jos:
   * + 1. este în incapacitate de plată/ în stare de insolvenţă, conform Ordonanței de Urgență a Guvernului nr. 46/2013privind criza financiară și insolvența unităților administrative teritoriale, respectiv conform Legii nr.85/2014 privind procedurile de prevenire a insolvenței și de insolvență, cu modificările și completările ulterioare, după caz;
       2. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un administrator judiciar sau activităţile sale comerciale sunt suspendate ori fac obiectul unui aranjament cu creditorii;
       3. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, și bugetului local în conformitate cu prevederile legale în vigoare în România;
       4. a suferit condamnări definitive din cauza unei conduite profesionale îndreptată împotriva legii, decizie formulată de o autoritate de judecată ce are forţă de res judicata;
       5. a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;

* *Se probează prin Declarația de Eligibilitate*

1. Reprezentatul legal al solicitantului și membrii UIP nu se află în situație de conflict de interese, astfel cum este definit în legislaţia naţională

* *Se probează prin Declarația privind conflictul de interese*

1. Solicitantul demonstrează capacitate de implementare (tehnică și administrativă), prin documentele privind Unitatea de Implementare a Proiectului anexate

* *Probează cu Decizia privind înfiinţarea/extinderea componenței UIP, CV-urile membrilor UIP și fișele de post (actualizate)*

1. Solicitantul demonstrează capacitatea și asigurarea cofinanțării proiectului

* *În funcție de tipul solicitantului, se probează prin:*
* *Hotărâri ale CL/CJ pentru asigurarea cofinanțării locale, pentru beneficiari finanțai prin bugetul local*
* *Scrisori de intenţie de la bănci comerciale privind interesul de a cofinanţa proiectul,*
* *Bugetul aprobat al instituției publice centrale care cofinanțează proiectul sau demararea procedurilor de includere în buget*

## 2.2 Eligibilitatea proiectului

**Proiecte noi pentru decontaminarea şi ecologizarea siturilor poluate istoric, inclusiv refacerea ecosistemelor naturale şi asigurarea calităţii solului în vederea protejării sănătăţii umane.**

Pentru a fi eligibile, proiectele promovate în cadrul OS 4.3 pentru acțiunile descrise mai sus trebuie să îndeplinească următoarele condiții:

* + 1. Proiectul se încadrează în categoriile de acțiuni finanțabile menţionate în POIM și în categoriile de proiecte menționate în Ghidul Solicitantului, corespunzătoare AP 4, OS 4.3, iar perioada de implementare a proiectului se încadrează în perioada de eligibilitate a cheltuielilor (între 01.01.2014 şi 31.12.2023)
* *Se probează prin secțiunile Obiectivele proiectului* *și Activități Previzionate din cererea de finanțare (Anexa 1)*
  + 1. Proiectul este localizat în regiunile mai puțin dezvoltate (Vest, Nord-Vest, Nord-Est, Sud-Est, Sud-Muntenia, Sud-Vest, Centru)
* *A se vedea secțiunea Localizare din Cererea de finanțare*
  + 1. Scopul şi obiectivele proiectului trebuie să fie în concordanță cu activitățile eligibile prezentate în Secțiunea 1.3.2. din prezentul ghid, și prezintă o analiză a posibilității de utilizare a bio-decontaminării, fiind analizată ca opțiune prioritară în studiul de fezabilitate
* *Se probează prin secțiunea Obiectivele proiectului, Descrierea proiectului din Cererea de finanțare (Anexa 1) și Analiza opțiunilor din Studiul de fezabilitate*
  + 1. Situl contaminat vizat de proiect este inclus în inventarul siturilor contaminate elaborat în cadrul Strategiei naţionale şi planului naţional de acţiune pentru gestionarea siturilor contaminate din România gestionat de către Ministerul Mediului (MM) / ANPM sau în alte acte normative (respectiv situri contaminate istoric conform definiției din Strategia naţională, dar a căror poluare a continuat şi după 1990 până la privatizarea acestora sau până la dispariţia proprietarului); în cazul în care situl nu este cuprins în niciun document din cele menționate mai sus, eligibilitatea sitului se demonstrează printr-o confirmare scrisă din partea MM/ ANPM privind încadrarea acestuia în definiția sitului contaminat istoric, precum și faptul că au fost demarate formalitățile pentru includerea sitului în inventarul siturilor contaminate:
* *Informare de la MM/ ANPM referitoare la încadrarea sitului în inventarul siturilor contaminate aferent Strategiei naţionale şi planului naţional de acţiune pentru gestionarea siturilor contaminate, în alte documente normative similare, demersurile necesare pentru introducerea sitului în inventar, precum și actul normativ în vigoare care confirmă eligibilitatea sitului (acolo unde este cazul); modul de respectare a definiției va fi descris atât în Cererea de Finanțare – Obiectivele proiectului, cât și în studiul de fezabilitate și analiza instituțională.*
  + 1. Bugetul proiectului respectă eligibilitatea categoriilor de cheltuieli
* *Se probează prin secțiunea Buget din Cererea de finanțare (Anexa 1)*
* *Se probează prin secțiunea Obiectivele proiectului, Descrierea proiectului din Cererea de finanțare (Anexa 1) și Analiza opțiunilor din Studiul de fezabilitate*
  + 1. Proiectul respectă principiul ”poluatorul plătește”, respectiv se demonstrează că poluatorul nu poate fi identificat, nu mai există sau care nu poate suporta costurile depoluării, luându-se în considerare poluarea istorică;
* *Se probează prin orice documente legale, expertize juridice și tehnice etc., iar descrierea modului în care este respectat acest principiu va fi descrisă în Analiza instituțională*
  + 1. Imobilele pe care se vor derula activitățile proiectului sunt proprietate publică și sunt puse la dispoziția proiectului. Dacă terenul nu este proprietate publică, se demonstrează că obligația de decontaminare revine statului / unei autorități publice. În acest sens se va demonstra dreptul de proprietate/ concesiune/ superficie/dreptul de administrare asupra imobilului (teren și/sau clădire) unde se face investiția, pe o perioadă de cinci ani de la data previzionată pentru efectuarea plății finale în cadrul proiectului. Contractul de concesiune trebuie să se afle în perioada de valabilitate la momentul încheierii contractului de finanțare.

Pentru terenurile care nu sunt puse la dispoziția proiectului, conform celor precizate mai sus, dar sunt puse la dispoziția solicitantului pentru realizarea proiectului, solicitantul demonstrează dreptul de execuţie a lucrărilor de construcţii, conform Legii nr. 50/1991 privind autorizarea executării lucrărilor de construcţii, cu modificările și completările ulterioare.

Unde dreptul de proprietate nu este obligatoriu se va prezenta acordul proprietarilor asupra terenurilor private unde accesul se face conform prevederilor Codului civil.

În plus, imobilul (teren și/sau clădiri):

1. Este liber de orice sarcini în sensul că nu este afectat de limitări legale, convenționale, judiciare ale dreptului real invocat, incompatibile cu realizarea activităților proiectului;
2. Nu face obiectul unor litigii în curs de soluţionare la instanţele judecătoreşti cu privire la situaţia juridică a imobilului, având ca obiect contestarea dreptului invocat de solicitant pentru realizarea proiectului în conformitate cu criteriul de eligibilitate aferent ;
3. Nu face obiectul revendicărilor potrivit unor legi speciale în materie sau dreptului comun.

*Se probează prin:*

1. *Declarații pe proprie răspundere privind disponibilitatea terenurilor pe care se vor derula activitățile proiectului la momentul depunerii cererii de finanțare (Declarația de eligibilitate)[[1]](#footnote-1)*
2. *Plan de amplasament vizat de OCPI pentru imobilele pe care se propune a se realiza investiţia în cadrul proiectului, plan în  care să fie evidențiate inclusiv numerele cadastrale[[2]](#footnote-2) (la depunerea cererii de finanțare)*
3. *Oricare dintre actele admise de lege - copie act de proprietate / contract de superficie/ contract de concesiune pe durata proiectului şi durata de sustenabilitate a proiectului etc. (la contractare) și extras de carte funciară*
4. *Acordul proprietarilor privind dreptul de acces asupra terenurilor (la contractare)*
5. *Hotărâri de Consiliu Local privind disponibilitatea terenurilor (la contractare)*
6. *Hotărâre de Guvern privind apartenența imobilelor aferente proiectului la proprietatea publică și extras Carte Funciară (la interval de șase luni de la semnarea contractului de finanțare)*
   * 1. Proiectul nu se supune regulilor de ajutor de stat, fiind îndeplinite condițiile privind ”poluatorul plătește”, beneficiarii eligibili și tipul de proprietate / obligația de decontaminare.

* *Se preiau informațiile de la întrebările specifice* 
  + 1. Proiectul respectă legislaţia națională/comunitară și regulile în domeniul egalităţii de şanse și politicii nediscriminatorii, dezvoltării durabile, achiziţiilor publice (inclusiv dacă sunt incluse activităţi care au fost demarate anterior depunerii proiectului), informării şi publicităţii și ajutorului de stat (politici europene şi teme orizontale[[3]](#footnote-3))
* *Conform Declarației de eligibilitate a solicitantului și secțiunea principii orizontale*
  + 1. Activităţile proiectului prezent nu au fost finanţate în ultimii 5 ani şi nu sunt finanţate în prezent din alte fonduri publice, altele decât ale solicitantului
* *Se probează prin Declarația de eligibilitate a solicitantului* 
  + 1. Proiectul include descrierea clară a legăturii cu alte finanțări sau alte proiecte finanțate din fonduri comunitare sau naționale
* *Se probează prin Declarația de eligibilitate a solicitantului și secțiunea Finanțări anterioare/solicitate*
  + 1. Dacă proiectul conține investiții realizate înainte de depunerea cererii de finanțare, acestea au fost verificate din punct de vedere al legislației în vigoare privind achizițiile publice și au fost formulate concluzii care permit acceptarea proiectului ca fiind eligibil cu sau fără condiții
* *Conform document elaborat de Serviciul de Achiziții al AM POIM, vizând verificarea dosarului de achiziţie publică depus de către solicitant*

## 2.3 Eligibilitatea cheltuielilor

**Baza legală:**

* Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 – 2020;
* Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului;
* Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006;
* Hotărârea nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020;
* Ordonanța de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare
* Legislația națională și europeană în vigoare la data semnării contractului de finanțare;
* Instrucțiunile AM, pentru contractele de finanțare semnate după data (publicării) acestora.

Pentru a fi eligibile în vederea finanţării prin POIM, toate cheltuielile trebuie să fie defalcate în bugetul cererii de finanțare, să respecte prevederile Hotărârii Guvernului nr. 399/2015, să corespundă obiectivelor POIM şi să fie incluse în Cererea de finanţare aprobată.

Pentru a fi rambursată, o cheltuială trebuie să îndeplinească în mod cumulativ următoarele condiţii, conform HG nr. 399/2015:

* 1. să fie angajată de către beneficiar şi plătită de acesta în condiţiile legii între 1 ianuarie 2014 şi 31 decembrie 2023;
  2. să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente contabile pe baza cărora se înregistrează obligaţia de plată şi de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 131 alin. (2) şi (4) din Regulamentul (UE) nr. 1303/2013;
  3. să fie în conformitate cu prevederile programului;
  4. să fie în conformitate cu contractul/decizia/ordinul de finanţare, încheiat între autoritatea de management şi beneficiar, cu respectarea art. 65 alin. (11), art. 70, art. 71, art. 125 alin. (1) şi art. 140 din Regulamentul (UE) nr. 1303/2013;
  5. să fie rezonabilă şi necesară realizării operaţiunii;
  6. să respecte prevederile legislaţiei Uniunii Europene şi naţionale aplicabile;
  7. să fie înregistrată în contabilitatea beneficiarului, cu respectarea prevederilor art. 67 din Regulamentul (UE) nr. 1303/2013.

În plus, o cheltuială este eligibilă dacă:

* activitățile proiectului pentru care se rambursează cheltuiala nu au fost finanțate, în ultimii 5 ani înainte de data depunerii cererii de finanțare din fonduri publice, altele decât fondurile proprii ale beneficiarului;

Cheltuielile identificate de beneficiar vor fi încadrate pe categoriile de cheltuieli din Anexa 5.

În cadrul OS 4.3, nu sunt eligibile următoarele tipuri de cheltuieli (în conformitate cu prevederile Art. 13, lit. h):

* cheltuieli aferente contribuției în natură
* cheltuieli cu amortizarea
* cheltuieli cu achiziția imobilelor deja construite
* cheltuieli de leasing
* cheltuieli cu închirierea, altele decât cele prevăzute la cheltuielile generale de administrație
* cheltuieli generale de administrație

***Prefinanțarea***

**Baza legală:**

* **Ordonanţa de urgenţă a guvernului nr. 40/2015 privind gestionarea financiară a fondurilor europene pentru perioada de programare 2014-2020**

Prefinanțarea se acordă, în conformitate cu prevederile OUG nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare.

***Prevederi privind TVA***

**Baza legală:**

* HG nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020
* ORDIN nr. 1.425/8 august 2016 pentru aprobarea Instrucţiunilor de aplicare a prevederilor art. 12 din Hotărârea Guvernului nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020

Pentru a fi eligibilă, cheltuiala cu taxa pe valoarea adăugată trebuie să fie aferentă unor cheltuieli eligibile efectuate în cadrul proiectelor finanţate din fonduri.

Cheltuiala cu taxa pe valoarea adăugată este eligibilă dacă este nerecuperabilă, potrivit legii, cu respectarea prevederilor art. 69 alin. (3) lit. c) din Regulamentul (UE) nr. 1303/2013.

În cazul proiectelor pentru decontaminarea siturilor poluate istoric TVA este, de obicei, nerecuperabil, deci eligibil. Caracterul nerecuperabil al TVA poate depinde de utilizarea ulterioară a terenului.

***Implementarea financiară a proiectului***

**Baza legală:**

* **Ordonanţa de urgenţă a guvernului nr. 40/2015 privind gestionarea financiară a fondurilor europene pentru perioada de programare 2014-2020**

Implementarea financiară se face prin mecanismul rambursării cheluielilor efectuate sau prin cel al decontării cererilor de plată așa cum prevede OUG nr. 40/2015. Obligaţiile beneficiarului şi ale AM referitor la plăţi sunt detaliate în conţinutul contractului de finanţare.

* **Mecanismul rambursării cheltuielilor efectuate**

Implică transmiterea de către beneficiar a unor cereri de rambursare în care sunt solicitate la rambursare cheltuieli care au fost efectuate și pentru care sunt atașate dovezi ale efectuării cheltuielilor.

Beneficiarul/liderul de parteneriat are obligaţia de a depune la autoritatea de management cereri de rambursare pentru cheltuielile efectuate care nu au fost incluse în cereri de rambursare aferente unor cereri de plată sau a unor cereri de rambursare aferente unor cereri de prefinanțare, în termen de maxim 3 luni de la efectuarea acestora.

În termen de maximum 20 de zile lucrătoare de la data depunerii de către beneficiar/ lider de parteneriat la autoritatea de management, a cererii de rambursare întocmite conform contractului de finanţare, autoritatea de management autorizează cheltuielile eligibile cuprinse în cererea de rambursare și efectuează plata sumelor autorizate în termen de 3 zile lucrătoare de la momentul de la care autoritatea de management dispune de resurse în conturile sale. După efectuarea plății, autoritatea de management notifică beneficiarului/ liderului de parteneriat plata aferentă cheltuielilor autorizate din cererea de rambursare.

Pentru depunerea de către beneficiar/ liderul de parteneriat a unor documente adiţionale sau clarificări solicitate de autoritatea de management, termenul de 20 de zile lucrătoare poate fi întrerupt fără ca perioadele de întrerupere cumulate să depăşească 10 zile lucrătoare.

În cazul aplicării unor reduceri procentuale de către autorităţile de management în conformitate cu art. 6 alin. (3) din OG nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/ sau a fondurilor publice naţionale aferente acestora, notificarea beneficiarului/ liderului de parteneriat privind plata cheltuielilor aferente autorizate se va realiza în termen de maximum 10 zile lucrătoare de la efectuarea plăţii.

În cazul ultimei cereri de rambursare depuse de beneficiar/ liderul de parteneriat în cadrul proiectului, termenul de 20 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plăţii finale, dar nu mai mult de 90 de zile.

Nedepunerea de către beneficiar/ liderul de parteneriat a documentelor sau clarificărilor solicitate în termenul prevăzut în contractul de finanțare atrage respingerea, parţială sau totală, după caz, a cererii de rambursare.

Pentru proiectele implementate în parteneriat, liderul de parteneriat depune cererea de rambursare, iar Autoritatea de management virează, după efectuarea verificărilor, valoarea cheltuielilor rambursabile în conturile liderului de parteneriat/ partenerilor care le-au efectuat, fără a aduce atingere contractului de finanțare și a prevederilor acordului de parteneriat, partea integrantă a acestuia/ acesteia.

* **Mecanismul decontării cererilor de plată**

Se aplică beneficiarilor de proiecte finanțate din fonduri europene, alţii decât cei prevăzuţi la art. 6 alin. (1) - (4) şi (6) din OUG nr. 40/2015 privind gestionarea financiară a fondurilor europene pentru perioada de programare 2014-2020.

După primirea facturilor pentru livrarea bunurilor/ prestarea serviciilor/ execuţia lucrărilor recepţionate, acceptate la plată, a facturilor de avans în conformitate cu clauzele prevăzute în contractele de achiziţii aferente proiectelor implementate, acceptate la plată, beneficiarul depune cererea de plată şi documentele justificative aferente acesteia.

Pentru proiectele implementate în parteneriat, liderul de parteneriat depune cererea de plată iar autoritatea de management virează, după efectuarea verificărilor, valoarea cheltuielilor rambursabile în conturile liderului de parteneriat/ partenerilor care le-au angajat, fără a aduce atingere contractului de finanțare și a prevederilor acordului de parteneriat, partea integrantă a acestuia.

Beneficiarii/ liderii de parteneriat/ partenerii, alții decât cei prevăzuți la art. 6 și 7 din OUG nr. 40/2015, au obligația de a achita integral contribuția proprie aferentă cheltuielilor eligibile incluse în documentele anexate cererii de plată.

În termen de maximum 20 de zile lucrătoare de la data depunerii de către beneficiar/ liderul de parteneriat a cererii de plată cu respectarea prevederilor art. 20, alin. (2) și (4) din OUG nr. 40/2015, autoritatea de management efectuează verificarea cererii de plată. După efectuarea verificărilor Autoritatea de management virează beneficiarului/ liderului de parteneriat/ partenerului valoarea cheltuielilor rambursabile, în termen de 3 zile lucrătoare de la momentul de la care aceasta dispune de resurse în conturile sale, într-un cont distinct de disponibil deschis pe numele beneficiarilor/ liderii de parteneriat/ partenerilor la unităţile teritoriale ale Trezoreriei Statului. În ziua următoare virării, autoritatea de management transmite beneficiarilor/ liderilor de parteneriat o notificare, întocmită distinct pentru fiecare dintre aceștia.

Pentru depunerea de către beneficiar/ liderul de parteneriat a unor documente adiţionale sau clarificări solicitate de autoritatea de management, termenul de 20 de zile lucrătoare prevăzut la art. 20, alin. (5) poate fi întrerupt fără ca perioadele de întrerupere cumulate să depăşească 10 zile lucrătoare.

***Sumele primite de beneficiar/ lider de parteneriat/parteneri în baza cererilor de plată nu pot fi utilizate pentru o altă destinație decât cea pentru care au fost acordate.***

În termen de maximum 10 zile lucrătoare de la data încasării sumelor virate de către Autoritatea de Management conform art. 20, alin. (5), beneficiarii au obligaţia de a depune cererea de rambursare aferentă cererii de plată la Autoritatea de management, în care sunt incluse sumele din facturile decontate prin cererea de plată. În cazul proiectelor implementate în parteneriat, liderul de parteneriat depune o cerere de rambursare centralizată la nivel de proiect în care sunt incluse sumele din facturile decontate prin cererea de plată atât liderului cât și partenerului/ partenerilor.

Beneficiarii/ liderii de parteneriat/ partenerii au obligația restituirii integrale sau parțiale a sumelor virate în cazul proiectelor pentru care aceștia nu justifică prin cereri de rambursare utilizarea acestora.

Nerespectarea prevederilor alin. (8) de către beneficiari/ lideri de parteneriat constituie încălcarea contractului de finanţare, autoritatea de management putând decide rezilierea acestuia.

***Proiecte generatoare de venituri***

Proiectele generatoare de venituri au ca baza legală prevederile art. 61 din Regulamentul General nr. 1303/2013 stabilind prevederile generale privind Fondul European pentru Dezvoltare Regională, Fondul Social European şi Fondul de Coeziune, Fondul European Agricol pentru Dezvoltare Rurală și Fondul European pentru Pescuit și Afaceri Maritime.

Conform prevederilor art. 61 alin. 1 din Regulamentul General nr. 1303/2013 “venituri nete” înseamnă intrările de numerar plătite direct de utilizatori pentru bunurile sau serviciile din cadrul operațiunii, cum ar fi taxele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plățile pentru servicii, minus eventualele costuri de funcționare și de înlocuire a echipamentelor cu durată scurtă de viață, suportate pe parcursul perioadei corespunzătoare.

Cheltuielile eligibile ale operațiunii care urmează a fi cofinanțată din resursele fondurilor europene structurale și de investiții se reduc în prealabil în funcție de potențialul operațiunii de a genera venituri nete pe parcursul unei perioade de referință specifice care acoperă atât implementarea operațiunii, cât și perioada ulterioară finalizării acesteia.

Principiul proiectelor generatoare de venituri se aplică doar proiectelor de peste 1.000.000 euro.

Metoda de calculare a venitului net actualizat al operaţiunilor generatoare de venituri nete se va face potrivit articolului 15 din Regulamentul Delegat (UE) Nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime.

În scopul aplicării metodei menționate la articolul 61 din Regulamentul (UE) nr. 1303/2013, venitul net actualizat al operațiunii se calculează prin deducerea costurilor actualizate din veniturile actualizate și, dacă este cazul, prin adăugarea valorii reziduale a investiției.

Venitul net actualizat al unei operațiuni se calculează pe o perioadă de referință specifică aplicabilă sectorului operațiunii respective. Perioada de referință include perioada de implementare a operațiunii.

Veniturile și costurile se determină prin aplicarea metodei incrementale bazate pe o comparație între veniturile și costurile din scenariul cu noua investiție și veniturile și costurile din scenariul fără noua investiție. În cazul în care o operațiune constă într-un activ nou, veniturile și costurile sunt cele ale noii investiții.

În cazul în care taxa pe valoarea adăugată nu este un cost eligibil în conformitate cu articolul 69 alineatul (3) litera (c) din Regulamentul (UE) nr. 1303/2013, calculul venitului net actualizat se bazează pe cifre care exclud taxa pe valoarea adăugată.

***Mecanismul cererii de plată şi prefinanţarea nu se aplică pentru solicitanții eligibili care se încadrează în categoria solicitanţilor eligibili reglementaţi prin art. 6, alin (1) și (2) din OUG nr. 40/2015, dar se aplică solicitanților care intră in categoria autorităților publice locale.***

**Notă:**

În cazul modificării actelor normative menționate mai sus, prevederile acestora vor prevala în fața aspectelor explicitate în prezentul ghid.

# Capitolul 3. Completarea cererii de finanțare

Pentru a propune un proiect în vederea finanţării, solicitantul trebuie să completeze o **Cerere de finanţare.**  Elaborarea Cererii de Finanțare se va face conform modelului din Anexa 1. Aceasta se va transmite prin sistemul informatic MySMIS 2014, împreună cu toate anexele solicitate.

În cadrul OS 4.3., Autoritatea de Management poate derula activități premergătoare de identificare a unor proiecte eligibile care pot fi dezvoltate ulterior în proiecte mature. Prin urmare, proiectele din cadrul OS 4.3. pot fi atât proiecte care sunt verificate în prealabil de către AM POIM în cadrul procedurii de pregătire a portofoliului, cu sprijinul AM POIM și JASPERS, după caz, dar pot fi și proiecte pentru care solicitanții transmit aplicațiile prin MySMIS fără o verificare prealabilă. Pentru etapa de pregătire a portofoliului de proiecte, proiectul se va depune la AM POIM în format electronic, pe CD.

Pentru proiectele majore, solicitantul va întocmi Cererea de finanţare şi toate anexele acesteia, conform Anexei 1.1, ca regula, în limba engleză (aceasta urmând a fi tradusă ulterior în limba română), iar pentru proiectele non-majore Cererea de finanţare şi toate anexele acesteia vor fi întocmite ca regulă în limba română. Încărcarea cererii în MySMIS, respectiv transmiterea oficială a proiectului spre analiză și aprobare, se va face în limba română.

Proiectele preidentificate din cadrul OS 4.3 pot fi sprijinite de către AM POIM împreună cu JASPERS în procesul de pregătire, până când ating pragul de maturitate minim acceptabil pentru a fi promovate spre finanţare.

Pentru proiecte, solicitantul trebuie să completeze modelul de cerere de finanțare din Anexa 1.1.

Completarea Cererii de finanţare în mod clar şi coerent va facilita procesul de evaluare. În acest scop, este necesar ca solicitantul să furnizeze informaţiile într-o manieră concisă, dar completă, să prezinte date relevante pentru înţelegerea proiectului, acţiunile concrete propuse în proiect, indicând clar legătura cu obiectivele şi scopul proiectului, să cuantifice pe cât posibil rezultatele, beneficiile şi costurile proiectului, să prezinte un calendar realist de implementare etc.

## 3.1 Completarea fişei de proiect

În vederea sprijinirii solicitanţilor în definirea şi dezvoltarea proiectelor, aceştia pot să transmită în avans o Fişă de proiect – document opţional (Anexa 1.2) ce cuprinde informaţii succinte atât despre beneficiar, cât şi despre acţiunile şi rezultatele proiectului propus.

Fişa de proiect se va depune într-un exemplar (fie prin poştă cu confirmare de primire, fie înregistrată la registratură) la sediul Ministerului Fondurilor Europene. Depunerea fişei se va face continuu şi nu reprezintă o etapă obligatorie care să influenţeze procesul de evaluare şi selecţie.

Fişele de proiect vor fi evaluate, urmărindu-se încadrarea în categoria beneficiarilor în tipul de solicitanţi eligibili, modul în care rezultatele proiectului conduc la atingerea obiectivelor programului, precum şi sustenabilitatea activităţilor propuse.

|  |
| --- |
| **Atenţie!**  Depunerea fişei de proiect **este opţională şi nu are caracter eliminatoriu sau prohibitiv**, depunerea unei cereri de finanţare nefiind condiţionată de acceptabilitatea şi nivelul de calitate a datelor prezentate în fişa de proiect.  Fişele de proiect se pot depune oricând după publicarea versiunii aprobate a Ghidului Solicitantului pe site-ul Ministerului Fondurilor Europene.  Rolul fişei de proiect este acela de a sprijin solicitantul în decizia de a investi în pregătirea unei cereri de finanţare complete, precum şi pentru înţelegerea cerinţelor din ghidul solicitantului şi elaborarea unui proiect matur, care să întrunească condiţiile minime pentru obţinerea finanţării.  Fişele de proiect nu se punctează, ci stabilesc admisibilitatea proiectului pentru etapa de completare a cererii de finanţare.  Proiectele pentru care nu au fost depuse fişe de proiect, vor fi evaluate direct în etapa de depunere a cererii de finanţare. |

Rezultatele evaluării fişelor de proiect vor fi comunicate beneficiarului în scris și vor conţine recomandări pentru completarea cererii de finanţare (dacă este cazul).

Cererile de finanţare propriu-zise vor fi depuse fie direct de către solicitant, fie în urma analizei fişei de proiect.

## 3.2 Înregistrarea solicitantului în sistem

Înainte de demararea completării conținutului cererii de finanțare, solicitanții au obligația înregistrării în sistem, conform indicațiilor furnizate pe site-ul [www.fonduri-ue.ro](http://www.fonduri-ue.ro).

Odată cu înregistrarea solicitantului, este necesară completarea tuturor câmpurilor, întrucât informațiile din această secțiune sunt esențiale pentru evaluarea eligibilității solicitantului sau pentru evaluarea tehnico-economică.

Astfel, la secțiunea solicitant se vor regăsi următoarele informații:

* Date de identificare (denumire, tip – se va selecta dintr-un nomenclator, cod fiscal, cod CAEN principal – dacă o entitate nu are cod CAEN, îl va selecta pe cel mai apropiat de domeniul de activitate, nr. de înegistrare și registrul unde este înregistrată entitatea, data înființării, înregistrare în scop de TVA, entitate de drept publică sau nu)
* Reprezentant legal (funcție, nume, prenume, data nașterii, CNP, date de contact)
* Sediul social
* Date financiare:
  + conturi bancare
  + exerciții financiare (moneda, dată începere, dată de încheiere, număr mediu de salariați, cifră de afaceri, active totale, venituri totale, capital social subscris, capital social propriu, profit net, profit în exploatare, venituri cercetare, cheltuieli cercetare)

*Notă: completarea acestor informații este necesară pentru a stabili eligibilitatea solicitantului; este necesară citirea cu atenție a ghidului solicitantului pentru cerințele legate de exercițiile financiare (pentru anumite apeluri este suficientă completarea informației pentru un singur exercițiu financiar, pentru altele sunt necesare trei exerciții financiare).*

* Finanțări:
  + Asistență acordată anterior, unde se completează cu informații privind proiectele derulate anterior de către solicitant, încheiate sau aflate în derulare
  + Asistență solicitată, unde se completează cu informații privind proiectele depuse pentru obținerea de finanțare pe alte programe

*Notă: informațiile nu trebuie să se limiteze la programele / proiectele finanțate din fonduri europene structurale și de investiții, ci la toate tipurile de finanțări*

* Descrierea grupului (NA pentru OS 4.3).

*Notă: această informație este necesară pentru a verifica întreprinderile legate și caracterul acestora în funcție de acționariat (a se vedea ghidul ”Noua definiţie a IMM-urilor - Ghidul utilizatorului şi model de declaraţie”). Chiar dacă în cadrul unui anumit obiectiv specific informația nu este relevantă, este posibil ca solicitantul să solicite finanțări pe alte domenii / programe operaționale unde această informație este esențială pentru stabilirea eligibilității*

## 3.3 Completarea cererii de finanțare pentru proiecte de investiții noi

Pentru evaluarea cererii de finanțare, aceasta se va completa conform indicațiilor de mai jos și vor fi anexate documentele menționate mai jos:

### 3.3.1. Studiu de fezabilitate

Studiul de fezabilitate va avea la bază legislația națională, respectiv *HG nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare*. Studiul de fezabilitate va avea în vedere elaborarea conceptului preliminar şi caracteristicilor tehnice, comparând soluţiile alternative mai detaliate în vederea asigurării alegerii soluţiilor celor mai eficiente din punct de vedere al costurilor. Toate opțiunile posibile și realiste trebuie analizate și comparate din perspectiva costurilor de investiții și de operare (la valoare actualizată netă).

Costurile investiţiilor trebuie să fie minime. Analizele de opțiuni vor avea în vedere compararea diferitelor soluții tehnice propuse și nu a diferitelor tehnologii. **Prima opțiunea analizată va lua în considerare aplicarea metodelor de bio-decontaminare.** Se vor analiza, totodată, măsuri de infrastructură verde ce pot fi dezvoltate complementar proiectului.

Studiul de fezabilitate va include un studiu privind sursele și gradul de poluare, precum și impactul asupra sănătății și mediului. Toate studiile tehnice vor fi realizate făcute în conformitate cu standardele și normele stabilite prin directivele CE şi cu legislaţia română în domeniu.

Studiul de fezabilitate constă în studii tehnice, financiare şi instituţionale, reprezentând un concept preliminar necesar pregătirii cererii de finanţare pentru proiectul de investiții. Acesta trebuie întocmit potrivit cerinţelor directivelor şi legislaţiei românești în domeniu (în special *HG nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare), corelat cu cerinţele Ghidului disponibil pe site-ul AM POIM, (la adresa <http://www.fonduri-ue.ro>) și ale Aplicației de finanțare din Regulamentul nr. 207/2015.

**Integrarea aspectelor privind schimbările climatice și reziliența la dezastre în selectarea opțiunilor.** În etapa de elaborare a studiului de fezabilitate și a analizei opțiunilor se vor lua în considerare și aspectele privind adaptarea la schimbările climatice și atenuarea efectelor acestora și rezistența în fața dezastrelor. ***Ca urmare acest impact se va reflecta în acordul/avizul de mediu și autorizațiile de construcție.***

Etapele ce trebuie parcurse sunt:

1. *Analiza de senzitivitate*

Această analiză a proiectului se va realiza la diverse riscuri generate de schimbările climatice (temperatura anuală/sezonieră/lunară; valorile extreme ale temperaturilor – frecvență și magnitudine, media anuală/sezonieră/lunară a căderilor de ploaie – frecvență și magnitudine, viteza medie și maximă a vântului, umiditatea radiația solară), precum și la riscurile secundare (nivelul mării, temperatura apei/mării, disponibilitatea apei, frecvența furtunilor, inundații, furtunile de nisip, eroziunea costieră și eroziunea solului / alunecările de teren / avalanșe, salinitatea solului, calitatea aerului, incendiile de păduri, efectul încălzirii urbane, majorarea perioadei anotimpurilor).

Analiza de senzitivitate, care poate fi ridicată, medie sau inexistentă și trebuie realizată din următoarele patru perspective:

* Senzitivitatea activelor
* Senzitivitatea intrărilor (apă, energie, altele)
* Senzitivitatea ieșirilor (produselor, pieței, cererii consumatorilor)
* Senzitivitatea conexiunilor de transport

Dacă analiza de senzitivitate indică un nivel ridicat sau mediu asupra unei dintre cele patru perspective, se trece la evaluarea expunerii la riscurile respective și la analiza finală de vulnerabilitate.

1. *Evaluarea expunerii la diverse riscuri*

Aceasta se realizează atât pe baza datelor spațiale disponibile privind situația actuală și datele istorice privind riscurile pentru care a fost stabilită necesitatea acestei evaluări, ca de ex.: hărți privind riscul la inundații, hărțile privind temperaturile extreme sau valurile de căldură, hărțile privind riscul la furtuni etc., cât și pe modele de proiecție a evoluției viitoare pentru riscurile analizate pe durata de viață a proiectului (30 – 50 de ani). Pentru modelele utilizate se vor prezenta și incertitudinile privind modelarea (modelele de temperatură, precipitații, emisii, hidrologice etc.). Este important ca în etapele de prefezabilitate, alegerea locației proiectului și fezabilitatea să fie luate în considerare aceleași modele pentru a asigura consecvența în abordare.

1. *Analiza de vulnerabilitate*

Aceasta se realizează prin combinarea gradului de senzitivitate (S) cu gradul de expunere (E), în cadrul unei matrice pentru fiecare risc, care stabilește nivelul de vulnerabilitate (nu există, mediu sau mare)

**V=S\*E**

1. *Evaluarea riscurilor*

Aceasta se va realiza pentru riscurile identificate în primele trei etape pentru care proiectul are un nivel ridicat sau mediu de vulnerabilitate. Evaluarea riscurilor permite aprofundarea relației ”cauze-efecte” între riscuri și componentele proiectului (tehnice, sociale, ecologice, financiare etc.). Analiza de risc de înalt nivel implică o analiza calitativă a riscurilor (bazată pe judecata experților pentru identificarea hazardelor, consecințelor și riscurilor cheie asociate) și analiza detaliată a riscurilor, respectiv o analiză cantitativă, bazată pe modelare.

1. *Identificarea opțiunilor de adaptare*

În cadrul acestei etape sunt identificate măsurile de adaptare necesare pentru a diminua vulnerabilitatea proiectului la riscurile identificate și evaluate în etapele anterioare. Măsurile de adaptare se identifică cu sprijinul unor seminarii corelate cu exemple de bune practică în domeniu, iar odată măsurile identificate, se realizează o listă scurtă a acestora pe baza unei analiza calitative și sunt selectate acele măsuri care sunt viabile din punct de vedere ecologic, social, tehnic și legal. Acestea sunt evaluate și din punct de vedere al momentului când pot fi implementate și sunt raportate și la obiectivele proiectului.

1. *Evaluarea opțiunilor de adaptare*

În această etapă, măsurile de adaptare sunt introduse în evaluare la nivelul analizei cost-beneficiu.

1. *Integrarea acțiunilor de adaptare în proiect*

Pe baza evaluării opțiunilor de adaptare, se vor lua deciziile de modificare a proiectului tehnic și introducerea acestora în procedurile de achiziție publică și se va stabili un plan și responsabili pentru monitorizarea implementării măsurilor.

Metodologia detaliată este prezentată în documentul Comisiei Europene ”Guidelines for Project Managers: Making vulnerable investments climate resilient”, disponibilă la <http://ec.europa.eu/clima/policies/adaptation/what/docs/non_paper_guidelines_project_managers_en.pdf>

Pentru aprobarea Studiului de Fezabilitate sunt necesare următoarele documente (acestea vor fi anexate la cererea de finanțare):

* Avizul Comisiei tehnico-economice (CTE) a beneficiarului privind aprobarea Studiului de fezabilitate şi a indicatorilor tehnico-economici ai proiectului
* HG/Ordin/HCJ/HCL-uri (actul normativ prevăzut de legislația în domeniu) privind aprobarea Studiului de fezabilitate şi a indicatorilor tehnico-economici ai proiectului (ale UAT-urilor care au prevăzute investiţii finanţate prin POIM), pe baza avizului CTE

### 3.3.2 Analiza Cost Beneficiu

În contextul finanțării acordate de către Comisia Europeană pentru perioada de programare 2014-2020, aceasta a furnizat cadrul metodologic general de efectuare a analizei cost-beneficiu, respectiv Ghidul pentru Analiza Cost-Beneficiu a Proiectelor de Investiții (‘Ghidul ACB’), un instrument de evaluare economică publicat de către Comisie în 2014[[4]](#footnote-4).

Prevederile acestui ghid vor fi folosite la elaborarea analizei cost-beneficiu aferente fiecărui proiect.

În general, proiectele de mediu susţinute de Fondul European de Dezvoltare Regională generează venituri prin taxele de utilizare plătite de industrie, agenţii comerciali şi gospodării pentru serviciile oferite.

Cerinţa minimă este ca proiectele aferente acestui apel să fie durabile pe durata lor de existenţă economică și să estimeze nivelul grantului necesar pentru ca proiectul să devină viabil din punct de vedere financiar.

Componentele analizei Cost-Beneficiu sunt:

1. Analiza financiară
2. Analiza economică
3. Evaluarea riscului și analiza de senzitivitate

Pentru proiectele cu valoare totală de peste 10 mil. euro, ACB va fi realizată integral. Pentru cele sub 10 mil. euro, se va prezenta doar analiza financiară. ACB trebuie să conțină estimări cu privire la valoarea terenului estimată după finalizarea proiectului, aceasta urmând a fi dedusă din necesarul de investiții.

### 3.3.2 Analiza Instituțională

Scopul elaborării analizei instituţionale este de a asigura existenţa unui cadru instituţional solid pentru o implementare adecvată a proiectelor şi o bună exploatare a infrastructurii realizate din fonduri nerambursabile.

Vor fi detaliate responsabilitățile instituționale ale principalelor instituții cu atribuții privind managementul sitului vizat de proiect

Analiza Instituţionalătrebuie să furnizeze date privind:

* Definirea structurilor de cooperare dintre autorităţi în vederea pregătirii şi implementării proiectelor;
* Analiza situaţiei actuale, constând în prezentarea situației juridice aterenului, istoricul juridic – proprietari, tip de activitate, surse de poluare, măsuri luate până la data pregătirii proiectului etc.
* Demonstrarea principiului ”poluatorul plătește”, respectiv faptul că persoana fizică sau juridică răspunzătoare pentru daunele aduse mediului nu poate fi identificatăîn temeiul legislației aplicabile în fiecare stat membru, fără a se aduce atingere normelor Uniunii în acest domeniu - în special Directivei 2004/35/CE a Parlamentului European și a Consiliului din 21 aprilie 2004 privind răspunderea pentru mediul înconjurător în legătură cu prevenirea și repararea daunelor aduse mediului (2), astfel cum a fost modificată prin Directiva 2006/21/CE a Parlamentului European și a Consiliului din 15 martie 2006 privind gestionarea deșeurilor din industriile extractive (3), Directivei 2009/31/CE a Parlamentului European și a Consiliului din 23 aprilie 2009 privind stocarea geologică a dioxidului de carbon și de modificare a Directivei 85/337/CEE a Consiliului, precum și a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE ale Parlamentului European și ale Consiliului și a Regulamentului (CE) nr. 1013/2006 (4) și Directivei 2013/30/UE a Parlamentului European și a Consiliului din 12 iunie 2013 privind siguranța operațiunilor petroliere și gaziere offshore și de modificare a Directivei 2004/35/CE (5).
* ***În cazul în care persoana responsabilă în temeiul legislației aplicabile nu este identificată sau nu poate suporta costurile***, persoana responsabilă cu lucrările de reabilitare sau de decontaminare poate primi sprijin financiar conform prezentului ghid al solicitantului.

### 3.3.4 Evaluarea Impactului asupra Mediului (EIM)

Evaluarea Impactului asupra Mediului trebuie să fie în conformitate cu prevederile legislației din domeniu. Autoritățile competente pentru protecţia mediului (ACPM) stabilesc dacă proiectele sunt incluse în Anexa I sau Anexa II a Directivei privind EIM. Acestea determină şi necesitatea demarării procedurii de evaluare adecvată, modul de consultare a publicului sau modul în care Raportul privind impactul asupra mediului şi rezultatele consultării publicului vor fi luate în considerare în emiterea deciziei de mediu de către autorităţile responsabile.

ACPM va asigura totodată consultarea publicului interesat pe parcursul dezbaterii publice.

Anexele referitoare la EIM sunt următoarele:

1. *pentru Cererea de finanţare*

* Calendarul privind derularea procedurii EIM elaborat de către autoritatea competentă pentru protecţia mediului;
* Rezumatul fără caracter tehnic (dacă procedura EIM se finalizează cu Acord de Mediu);
* Raportul EIA;
* Actul de reglementare emis de către autoritatea competentă pentru protecţia mediului (Decizie de încadrare/Acord de mediu)/Aviz Natura 2000 (unde va fi cazul)/Aviz de de gospodărirea apelor (va fi emis la nivel de studiu de fezabilitate);
* Declaraţia pentru siturile Natura 2000/Studiu de evaluare adecvată (după caz);

1. *pentru Volumul EIM*

* Copii ale documentelor menționate în calendarul aferent procedurii EIM (inclusiv toate anunțurile), cum ar fi:
* Notificarea privind solicitarea Acordului de Mediu;
* Anunţurile privind solicitarea Acordului de Mediu;
* Decizia evaluării iniţiale;
* Decizia Etapei de încadrare;
* Anunturile privind Decizia de încadrare a proiectului (după caz);
* Transmiterea “îndrumarului” privind definirea domeniului evaluării, după caz;
* Anunţurile publice privind dezbaterea publică, după caz;
* Lista cu observaţiile publicului şi soluţionarea problemelor semnalate (anexa nr. 15 din OM 135/2010), după caz;
* Anunţurile publice privind decizia de emitere a Acordului de Mediu, după caz;
* Acordul de Mediu, după caz.
* Certificatul de urbanism

Raportul privind Impactul asupra Mediului va lua în considerare indicatorii de mediu propuşi prin Raportul de Mediu elaborat la nivelul POIM şi incluşi în declaraţia de mediu a POIM, în vederea monitorizării anuale a acestora.

### 3.3.5 Declarația Autorității Competente responsabile cu Gestionarea Apelor

Această declarație este completată de autoritatea responsabilă cu gestionarea apelor și anume Administrația Națională Apele Române (ANAR) pentru proiectul propus spre finanțare prin POIM, în urma analizării investițiilor propuse, la nivel de studiu de fezabilitate, conform apendicelui 2, anexa II din Regulamentul nr. 207/2013.

Declaraţia certifică faptul că investiţiile din cadrul proiectelor propuse spre finanţare nu deteriorează starea corpurilor de apă şi nu împiedică atingerea unei stări bune a acestora. Concluziile prezentate în declarație trebuie fundamentate de către autoritatea emitentă pe baza informațiilor puse la dispoziție de către solicitant, în studiul de fezabilitate.

### 3.3.7 Alte anexe la cererea de finanțare

* **Declarație de angajament**
* **Declarație de eligibilitate**
* **Declarație privind conflictul de interese**
* **Declarație privind TVA**
* **Document privind evaluarea valorii terenului care rezultă din reabilitare (expertiza ANEVAR sau echivalentă)**
* **Pentru asigurarea cofinanţării proiectului**
* HCJ/HCL-uri privind aprobarea cofinanţării proiectului (cheltuieli eligibile şi neeligibile) - pentru beneficiari autorități publice locale
* Scrisori de intenţie de la bănci comerciale/de investiţii privind interesul acestora de a cofinanţa proiectul, dacă este cazul
* Bugetul aprobat al instituției centrale sau dovada demersurilor pentru includerea în buget (pentru instituții finanțate de la bugetul de stat)
* **Pentru asigurarea terenurilor aferente investiţiilor**
* Declarație pe proprie răspundere din partea autorităților locale privind disponibilitatea terenurilor pe care se vor construi/extinde/reabilita noile investiţii
* Declarație pe proprie răspundere din partea beneficiarului prin care se menţionează faptul că nu au fost depuse cereri de retrocedare, în conformitate cu legislaţia în vigoare şi că nu există litigii cu privire la stabilirea şi delimitarea proprietăţii
* Plan de amplasament vizat de OCPI pentru imobilele pe care se propune a se realiza investiţia în cadrul proiectului, plan în  care să fie evidențiate inclusiv numerele cadastrale (la depunerea aplicației de finanțare)
* **Pentru constituirea şi funcţionarea UIP**
* Decizia privind înfiinţarea/extinderea a componenței UIP
* **Planul de informare și publicitate**
* **Alte documente explicative necesare pentru susținerea anumitor elemente din proiect (identificate de solicitant sau de AM)**

|  |
| --- |
| **Atenție!**  Se recomandă ca toate avizele/acordurile emise pentru proiectul de investiții să menționeze numele exact al proiectului. |

**3.4 Obiectivele proiectului**

Obiectivul general al proiectului va fi stabilit în directă corelare cu obiectivul specific OS 4.3. și cu acțiunea selectată spre finanțare, conform secțiunii 2.1., în conformitate cu indicațiile din Anexa 1. Obiectivul va conține referire la Strategia naţională şi planul naţional de acţiune pentru gestionarea siturilor contaminate din România, în corelare cu tipul de activități promovate prin proiect.

Toate obiectivele specifice vor fi cuantificate în indicatori. Fiecărui obiectiv îi va fi atribuit un rezultat. Modul de stabilire a indicatorilor este prezentat în secțiunea 1.6.

Rezultatele vor fi corelate cu rezultatul așteptat al OS 4.3. definit în POIM *Număr de situri contaminate poluate istoric reduse și cu contribuția la indicatorul de rezultat al POIM.*

**3.5 Context și justificare**

Descrierea proiectului (se completează la secțiunea ***Context și Justificare***) va indica un minim de informații cu privire la următoarele aspecte:

* + Contextul în care este propus proiectul;
  + Informații privind necesarul de investiții pentru conformarea cu prevederile directivelor europene, protecția mediului și sănătății;

În această secțiune **vor fi identificate problemele care necesită implementarea proiectului cadrul instituțional/situația actuală,** după caz. Problemele identificate în această secțiune vor fi corelate cu obiectivele și rezultatele proiectului. Cerințele detaliate suplimentare sunt prezentate în secțiunea relevantă din Anexa 1.

**3.6 Sustenabilitate**

În cadrul acestei secțiuni vor fi prezentate informații privind:

* modul în care va fi utilizat terenul după încheierea proiectului; se vor menționa elementele legate de întreținerea terenului și condițiile în care va fi încredințată utilizarea, dacă aceasta nu se va realiza în scopuri publice (ex. parcuri, spații de recreree, alte obiective de interes public), precum și menționerii calității terenului sigurarea continuității activităților implementate, după finalizarea proiectului, atât din perspectiva fondurilor alocate pentru întreținere/mentență/înlocuire, cât și prin asigurarea expertizei necesare pentru gestionarea acestora;
* măsurile planificate/luate de către beneficiar pentru a asigura utilizarea optimă a infrastructurii în faza de exploatare;
* planificarea implementării acțiunilor care nu sunt acoperite de proiect.

**3.7 Relevanță**

În cadrul acestei secțiuni se vor completa informații legate de relevanța proiectului în raport cu următoarele aspecte:

* 1. Contribuția la Strategia naţională şi planul naţional de acţiune pentru gestionarea siturilor contaminate din România;
  2. Contribuția la implementarea Strategiei UE pentru Regiunea Dunării (SUERD) și identificarea ariei prioritare din SUERD la care contribuie;
  3. Contribuția la implementarea Strategiei Naţionale a României privind Schimbările Climatice 2013 – 2020.

La secțiunea relevanță, pentru strategiile selectate se va face o scurtă descriere a modului în care proiectul propus contribuie sau este elevant pentru strategiile selectate.

Conform POIM, toate proiectele promovate în cadrul OS 4.3. sunt relevante pentru atingerea obiectivelor SUERD promovate în cadrul Pilonului 2 ”Protejarea mediului în regiunea Dunării”, acțiunile privind *Tratarea substanțelor periculoase și a nămolurilor contaminate cu cele mai noi și cele mai bune tehnologii disponibile și să elaboreze și să promoveze măsuri de remediere pentru zonele industriale abandonate și depozitele de deșeur*.

**3.8 Riscuri**

În cadrul acestui capitol vor fi identificate riscurile care pot să împieteze asupra implementării proiectului în calendarul propus, cum ar fi de exemplu: întârzieri în procedura de achiziţie publică.

Pentru riscurile identificate vor fi propuse măsuri de reducere a riscului.

**3.9 Complementaritate**

Informațiile care vor fi evaluate în capitolul complementaritate permit Autorității de Management atât evaluarea capacității solicitantului de a implementa proiecte, cât și posibila dublă finanțare.

Pentru această secțiune, solicitantul va completa informații suplimentare în secțiunea Descrierea investiției din MySMIS, în corelare cu datele introduse de solicitant la momentul înregistrării, în secțiunile privind Finanțările anterioare / Finanțările solicitate.

**3.10 Aplicarea principiilor orizontale**

**Respectarea cadrului legal este obligatorie pentru orice solicitant sau beneficiar de finanțare din fondurile UE.** **Cerințele minime privind integrarea principiilor orizontale în cadrul proiectelor se referă la facilitarea tuturor condițiilor care să conducă la respectarea legislației în domeniu.**

În cadrul proiectului se va face o descriere a *modului în care proiectul respectă legislaţia (acte normative, politici publice) în domeniul* ***egalităţii de şanse şi dezvoltării durabile.*** *În acest sens se vor urmări recomandările cuprinse în Ghidul privind integrarea principiilor orizontale în cadrul proiectelor finanţate din Fondurile Europene Structurale şi de Investiţii 2014-2020, publicat pe site-ul Ministerului Fondurilor Europene.*

***Şanse egale***

Egalitatea de şanse și de tratament are la bază participarea deplină și efectivă a fiecărei persoane la viaţa economică şi socială, fără deosebire pe criterii de sex, origine rasială sau etnică, religie sau convingeri, dizabilităţi, vârstă sau orientare sexuală.

Pentru a promova egalitatea de gen, nediscriminarea, precum și asigurarea accesibilității, principiul egalității de șanse și de tratament trebuie încorporat ca parte integrantă a diverselor stadii din ciclul de viață al unui proiect: definire și planificare, implementare, monitorizare și evaluare.

Proiectul trebuie să descrie acțiunile specifice de promovare a egalității de șanse și prevenire a discriminării de gen, pe criterii de origine rasială sau etnică, religie sau credință, dizabilitate, vârstă sau orientare sexuală luând în considerare nevoile diferitelor grupuri-țintă expuse riscului acestor tipuri de discriminare și, mai ales, cerințele pentru asigurarea accesibilității pentru persoanele cu dizabilităţi.

Secțiunea aferentă din cererea de finanțare va detalia modul în care legislația aplicabilă va fi respectată în selecția membrilor UIP implicați în implementarea proiectului. De asemenea se va detalia modul în care legislația privind asigurarea accesului persoanelor cu dizabilități se aplică și va fi respectată în realizarea infrastructurii.

***Dezvoltarea durabilă***

Proiectul va promova dezvoltarea durabilă, în primul rând, prin finanțare unor activităţi orientate direct spre susținerea acesteia, urmărind în principal protecția mediului, atenuarea și adaptarea la schimbările climatice, rezistența în fața dezastrelor și prevenirea și gestionarea riscurilor, ca de exemplu:

* Implementarea unor soluții tehnice eficiente din punct de vedere energetic;
* Utilizarea de materiale prietenoase cu mediul (ecologice sau reciclate) și de soluții inovative în construcţii şi în construcția de infrastructură, indiferent de tipul acesteia;
* Reutilizarea deșeurilor provenite de pe urma construcției infrastructurii edilitare;
* Construirea de infrastructură verde.

În plus, echipamentele care vor fi achiziționate prin proiect vor fi eficiente din punct de vedere energetic, solicitantul prezentând opțiunile de achiziției din acest punct de vedere.

Se vor indica acele acte normative identificate în *Ghidul privind integrarea principiilor orizontale în cadrul proiectelor finanțate din Fondurile Europene Structurale şi de Investiţii 2014-2020 aplicabile proiectului*.

**3.11 Managementul de proiect**

Această secțiune va conține o descriere a modului în care va fi abordat managementul proiectului.

Se vor prezenta în detaliu: organizațiile implicate în implementarea proiectului, echipa de proiect, rolul managerului de proiect, repartizarea atribuțiilor, rolurile persoanelor implicate etc.

La nivelul tuturor proiectelor se va nominaliza un responsabil de proiect, care are rolul de manager de proiect, această persoană putând fi și persoană de contact, care să asigure schimbul permanent de informații cu Autoritatea de Management.

În vederea implementării proiectelor solicitantul trebuie să facă dovada existenței unității de implementare a proiectului (UIP).

**Managementul de proiect** poate fi realizat cu personal propriu (se poate accepta și personal din structurile din subordine) sau mixt (personal propriu și externalizare). Personalul propriu al solicitantului/partenerului implicat în managementul proiectului se va constitui în Unitatea de Implementare a Proiectului, prin decizie a managerului solicitantului. CV-urile personalului vor fi completate în MySMIS (câmpul resurse umane).

Unitatea de implementare a proiectului va fi, prin urmare:

* Constituită din personalul propriu numit în componenţa UIP-ului, ce trebui să fie compus din minim 3 persoane (managerul de proiect, responsabil financiar, responsabil achiziţii). Următoarele condiţii vor fi respectate: managerul de proiect – experiență în minim un proiect finanțat din fonduri, ceilalți membri experiență specifică relevantă de minim trei ani);
* Sprijinită, după caz, prin expertiză externă furnizată prin contracte de prestare servicii prin care sunt realizate activităţile aferente managementului proiectului.

Activitatea de management a proiectului include şi expertiza tehnică necesară unei implementări la un nivel de calitate adecvat.

Informațiile privind managementul proiectului vor fi descrise la Capacitatea administrativă, tehnică și juridică a solicitantului.

**Atenție!**

Autoritatea de Management își rezervă dreptul de a face vizite la fața locului la sediul beneficiarului în vederea stabilirii funcționalității unității/unităților de implementare a proiectului.

**3.12 Specializare inteligentă**

Mediul și schimbările climatice reprezintă domenii de specializare inteligentă pentru ciclul strategic 2014 - 2020, identificate pe baza potențialului lor științific și comercial, în urma unui amplu proces de consultare în cadrul Strategiei Naționale de Cercetare, Dezvoltare și Inovare 2014-2020. POIM încurajează utilizarea tehnologiilor de ultimă generație, rezultate în urma unor procese inovative și de cercetare. Decontaminarea siturilor poluate se pretează la aplicarea de soluții inovative care pot contribui la promovarea aspectelor legate de specializarea inteligentă. Astfel, în cadrul proiectelor finanțate în cadrul OS 4.3. sunt promovate abordările inovative care au fost rezultatul unor proiecte de cercetare – inovare finanțate din alte programe. Prin urmare, la secțiunea Specializare inteligentă se vor completa detalii privind modul în care proiectul promovează astfel de abordări inovative, după caz.

Proiectele care promovează tehonologii inovative care sunt rezultatele unui proces de cercetare-inovare vor fi punctate suplimentar.

**3.13 Elaborarea bugetului și categoriile de cheltuieli**

În stabilirea bugetului proiectului se vor avea în vedere regulile de eligibilitate stabilite prin HG nr. 399/2015, categoriile de cheltuieli din Anexa 5 la Ghidul solicitantului, precum şi următoarele:

* Pentru justificarea bugetului propus, cererea de finanțare va fi însoțită de documente justificative pentru fiecare tip de cost (contracte similare / oferte de preţ / note justificatove /devize etc.);
* Cheltuieli aferente procurării de bunuri necesare funcţionării unităţilor de implementare a proiectului de la nivelul beneficiarului, în limita echivalentului în lei a maximum 10.000 euro, în funcţie de complexitatea proiectului, cu respectarea legislației în vigoare, a obiectivelor POIM și să fie evidențiate în anexă la cererea de finanțare
* Proiectele de investiții vor respecta regulile de informare și publicitate din Manual de Identitate Vizuală 2014-2020

Cheltuielile cu salariile aferente personalului care desfăşoară activităţi pe bază de contract individual de muncă pe durată determinată (nu mai mare decât durata proiectului), în cadrul proiectelor finanţate din fonduri externe nerambursabile și pentru funcționarii publici se vor face conform Legii-cadru nr. 153/2017 privind salarizarea personalului plătit din fonduri publice.

Costurile aferente managementului de proiect (cheltuieli salariale, dotări și servicii de management de proiect externalizate) nu vor depăși 1% din valoarea proiectului.

Se va avea în vedere ca activitățile previzionate să fie corelate cu planul de achiziții, având la bază o planificare realistă a tuturor activităților, ținând cont atât de resursele umane, cât și de resursele materiale alocate implementării proiectului.

În defalcarea bugetului pe ani se va ţine cont de eventulele proceduri de achiziţie şi de durata acestora. Planificarea propusă se va transforma ulterior în calendar al cererilor de rambursare / cereri de plată ce vor fi anexe la contractul de finanţare.

Bugetul va fi prezentat defalcat după cum urmează, pe:

* activități (corelat cu C.1. din Cererea de finanțare)
* ani de implementare (secțiunea G.1.2 din Cererea de finanțare)
* amplasament/câmpuri de intervenție / formă de finanțare / tip teritoriu/ activitate economica/ obiectiv tematic/mecanism aplicare teritorială (secțiunea B.2 din Cererea de finanțare)

Pentru proiectele naționale sau pentru proiecte care pot avea localizare parțială și în regiunea București-Ilfov, cheltuielile aferente acestei regiuni nu vor fi eligibile și vor fi identificate în proiect ca și cheltuieli neeligibile. Cheltuielile neeligibile aferente regiunii București-Ilfov se vor **calcula** pro-rata raportat la populație (populația din regiunea BI / populația României = 10,56%). Calculul s-a bazat pe datele puse la dispoziție de Institutul Național de Statistică (baza de date Tempo) privind populația regiunii București-Ilfov în 2015 (2.284.200 persoane) și populația României (21.627.509 persoane).

În defalcarea bugetului pe ani se va ține cont de eventualele proceduri de achiziție și de durata acestora. Planificarea propusă se va transforma ulterior în calendar al cererilor de rambursare / cereri de plată ce vor fi anexe la contractul de finanțare.

**Costurile directe de personal** reprezintă costurile care derivă din încheierea de raporturi de serviciu/de muncă, inclusiv contribuțiile angajatului şi angajatorului, cu respectarea prevederilor Legii nr. 53/2003 - Codul muncii, republicată, cu modificările şi completările ulterioare, precum şi costurile rezultate din contracte de servicii încheiate cu personal extern beneficiarului, conform prevederilor legale în vigoare.

În prezentarea bugetului va fi utilizat cursul de schimb valutar folosit în actul normativ de aprobare a indicatorilor tehnico-economici aferenți obiectivului de investiții.

# Capitolul 4. Procesul de evaluare și selecție

## 4.1 Descriere generală

Având în vedere că acest apel de proiecte este necompetitiv cu depunere continuă, proiectele propuse de beneficiari nu sunt supuse unei selecții, ci doar procesului de evaluare.

Proiectele vor parcurge procedura de pregătire a portofoliului de proiecte. În cadrul acestei proceduri, AM POIM se va asigura că toate documentele necesare depunerii cererii de finanțare îndeplinesc condițiile de maturitate și calitate necesare pentru a intra în etapa de evaluare și selecție.

Când proiectul va avea gradul de maturitate și calitate acceptabil, AM POIM solicită beneficiarului depunerea proiectului în vederea parcurgerii etapei de evaluare și selecție.

După finalizarea procesului de evaluare, pentru proiectele care au îndeplinit punctajul, AM POIM redactează nota de aprobare a proiectului.

Eventualele documente suplimentare aplicabile unor situații punctuale pot fi solicitate solicitantului pe întreg parcursul procesului de pregătire.

După înștiințarea solicitantului asupra aprobării proiectului, procesul va continua cu etapa de contractare.

### 4.1.1 Verificarea administrativă și a eligibilității cererilor de finanțare

În cadrul acestei etape se vor verifica următoarele:

* Respectarea formatului standard al cererii de finanţare şi includerea tuturor anexelor obligatorii;
* Modalitatea de completare a cererii de finanţare;

Pentru verificarea conformității administrative şi de eligibilitate a cererii de finanţare se utilizează un sistem de evaluare de tip DA/NU.

Verificarea eligibilităţii presupune respectarea regulilor privind eligibilitatea solicitantului şi a proiectelor, verificarea fiind realizată conform cerințelor definite în acest ghid.

În cazul respingerii proiectului, solicitantul va fi informat în scris asupra motivelor respingerii. Dacă proiectul nu îndeplineşte toate criteriile stabilite este respins.

|  |
| --- |
| **Atenție!**  Având în vedere că depunerea cererii de finanțare se face electronic, procesul de clarificări se va desfăşura astfel:   * Se vor solicita clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Numai cererile de finanţare eligibile (care îndeplinesc toate criteriile din Grila de verificare a admisibilităţii şi eligibilităţii) sunt admise în următoarea etapă a procesului de evaluare, respectiv evaluarea tehnică şi financiară a proiectului.

La finalizarea procesului de verificare administrativă şi a eligibilităţii, solicitantul va fi informat în scris privind îndeplinirea sau neîndeplinirea criteriilor de conformitate administrativă şi de eligibilitate.

### 4.1.2 Evaluarea cererilor de finanțare

Evaluarea proiectelor se face după trei criterii majore:

* Relevanţa și oportunitatea proiectului - 40 puncte
* Maturitatea și calitatea pregătirii proiectului – 40 puncte
* Sustenabilitatea proiectului – 20 puncte

Fiecare dintre cele trei criterii este împărțit în subcriterii punctate corespunzător. Nota pe fiecare criteriu în parte se calculează prin însumarea notelor acordate tuturor subcriteriilor care îl compun. Punctajul total acordat proiectului reprezintă suma notelor acordate celor 3 criterii, respectiv intre 0 și 100 de puncte.

Punctajul minim pentru fiecare criteriu este după cum urmează:

* Relevanţa și oportunitatea proiectului - 20 puncte
* Maturitatea și calitatea pregătirii proiectului – 28 puncte
* Sustenabilitatea proiectului – 12 puncte

Obținerea punctajului minim pentru fiecare criteriu nu asigură promovarea spre finanțare. Pragul de calitate pe care fiecare proiect trebuie să îl întrunească pentru acordarea finanțării nerambursabile este minim 80 de puncte, cu obținerea peste minim la fiecare criteriu în parte.

Astfel, dacă proiectul obține punctajul minim alocat fiecărui criteriu, respectiv un total de maxim 60 de puncte, acesta va fi respins.

Proiectele care obțin 80 de puncte, cu obținerea peste minim la fiecare criteriu în parte, vor fi declarate ca selectate pentru acordarea finanțării nerambursabile.

Evaluarea proiectului va permite aprecierea contribuţiei proiectului la îndeplinirea obiectivelor POIM, la implementarea strategiilor relevante cu privire la decontaminarea siturilor poluate din România. Se va urmări ca propunerea de proiect să fie clară, coerentă, realistă şi fezabilă cu privire la operaţiunile propuse, termenele de realizare, eficienţa investiţiilor. Se va evalua coerenţa între problemele identificate, obiectivele proiectului, activităţile propuse şi rezultatele estimate. Toate activităţile propuse în proiect trebuie să fie clar descrise şi cuantificate. Se va evalua dacă resursele folosite pentru implementarea proiectului sunt suficiente. Planificarea activităţilor trebuie să fie realistă. Bugetul proiectului, defalcat pe categorii de cheltuieli trebuie să fie transparent şi coerent.

Evaluarea se va face conform Grilei de evaluare din Anexa 3.

|  |
| --- |
| **Atenție!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Pentru fiecare proiect selectat în vederea finanţării se va întocmi o notă de aprobare a finanţării. Pentru fiecare proiect respins, solicitantul va fi înștiințat în scris asupra motivelor respingerii.

## 4.2 Depunerea și soluționarea contestațiilor

În situaţia în care solicitantul este nemulţumit de repingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat.

Contestaţiile se depun în termen de 10 zile lucrătoare de la comunicarea rezultatului la sediul Ministerul Fondurilor Europene. Soluţionarea contestaţiilor se va face în termen de maxim 30 de zile calendaristice.

Pentru a putea fi luate în considerare, contestațiile trebuie să respecte următoarele cerințe:

* Identificarea contestatarului, prin: denumirea solicitantului; adresa; funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanţare (codul SMIS) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către AM POIM a rezultatului procesului de evaluare și selecție;
* Semnătura reprezentantului legal;
* Data formulării contestaţiei;
* (după caz) Ştampila.

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunțat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul AM POIM. Contestatarul este notificat în scris asupra deciziei comisiei.

# Capitolul 5. Contractarea proiectelor

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

După finalizarea procesului de evaluare, pentru proiectele care au îndeplinit punctajul, AM POIM/OIT redactează nota de aprobare a proiectului și contractul de finanțare și transmite solicitantului cele două exemplare ale contractului, în vederea semnării de către reprezentantul legal al beneficiarului. Pentru proiectele majore, contractul de finanțare poate fi semnat înainte sau după emiterea deciziei de către Comisia Europeană de aprobare a proiectului.

Solicitantul va încărca în MySMIS 2014 documentele solicitate*,*în funcţie de disponibilitatea sistemului electronic.

Versiunea finală a contractului de finanțare (în special clauzele specifice și anexele) vor fi comunicate ulterior beneficiarilor.

Proiectul poate fi respins în cadrul acestei etape şi se va transmite solicitantului o scrisoare de respingere, în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului sau nu se mai află în perioada de valabilitate;
* se constată modificarea formei iniţiale a contractului transmis de către AM POIM/şi/sau nerespectarea termenului limită de returnare a celor două exemplare de contract semnate şi ştampilate;

|  |
| --- |
| **ATENȚIE!**  Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi. |

În cazul proiectelor respinse, AM POIM va comunica solicitantului motivele respingerii cererii de finanţare, existând posibilitatea ca solicitantul să retransmită propunerea de proiect revizuită.

Solicitantul se obligă ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul. Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi vor fi transmise cele două exemplare ale CF în vederea semnării de către acesta. .

Contractul de finanțare va fi semnat de către reprezentanții AM POIM și reprezentantul legal al solicitantului, contractul de finanțare intrând în vigoare la data semnării ultimei părți semnatare. Solicitantul are obligaţia de a semna şi ştampila, după caz, contractul pe fiecare pagină şi pe fiecare exemplar şi de a returna în termenul solicitat de AM POIM (5 zile de la data primirii documentului) cele două exemplare însoţite, eventual, de orice alt document solicitat prin contract. În cazul în care solicitantul nu respectă termenul de semnare a CF şi returnare la AM POIM, AM POIM îşi rezervă dreptul de a respinge finanţarea CF.

Beneficiarul trebuie să păstreze şi să pună la dispoziţia organismelor abilitate inventarul asupra activelor dobândite prin finanţarea din instrumente structurale, pe o perioadă de 5 ani de la data închiderii oficiale a POIM.

**ATENȚIE!**

În cazul în care beneficiarul nu semnează în timp de trei ani nici un contract de lucrări, contractul de finanțare poate fi reziliat în condițiile prevederilor Art. 102, alin. (3) din Regulamentul nr. 1303/2013.

# ANEXE

Anexa 1. Formularul Cererii de finanţare

1.1.Cerere de finanțare pentru proiectele de investiții privind decontaminarea siturilor poluate istoric– română

Anexa 1.2 Fișă de proiect

Anexa 2. Fișă de control

Anexa 3. Grile de verificare și evaluare a Cererilor de Finanțare

Anexa 4. Modele declarații (de eligibilitate, angajament, conflict de interese, declarație privind eligibilitatea TVA aferente cheltuielilor, terenuri)

Anexa 5. Categoriile de cheltuieli indicative

Anexa 6. Model contract de finanțare

Anexa 7. Indicatorii de mediu

1. La momentul semnării contractului de finanțare se vor depune actele care atestă dreptul de proprietate [↑](#footnote-ref-1)
2. Se va depune doar dacă investițiile / echipamentele vor fi instalate pe terenuri care nu aparțin autorităților publice/organismului public și nu este necesar ca acestea să aparțină instituției publice [↑](#footnote-ref-2)
3. *Politicile europene/temele orizontale reprezintă priorităţi/politici acceptate de toate Statele Membre ale Uniunii Europene şi trebuie să se reflecte în toate iniţiativele comunitare. Acestea includ: promovarea egalităţii de şanse şi politica nediscriminatorie; dezvoltarea durabilă, protecţia şi îmbunătăţirea mediului înconjurător; tehnologia informaţiei; achiziţiile publice.* [↑](#footnote-ref-3)
4. Disponibil la http://ec.europa.eu/regional\_policy/sources/docgener/studies/pdf/cba\_guide.pdf [↑](#footnote-ref-4)